thozhiyoor sunil | ദിഖ്റും സൂക്തവും ചൊല്ലിയാൽ പൊലീസും പട്ടാളവും പിടിക്കില്ലെന്ന ഉസ്താദിന്റെ വാക്ക് വിശ്വസിച്ച് നടത്തിയത് വിഗ്രഹ വിൽപ്പന തട്ടിപ്പ് ഉൾപ്പെടെ കുറ്റകൃത്യങ്ങൾ പലത്; തൊഴിയൂർ സുനിൽ വധക്കേസിലെ പുനരന്വേഷണത്തിന്റെ വാർത്ത കണ്ടപ്പോൾ ആദ്യമെത്തിയതും ഉസ്താദിനെ കാണാൻ; എന്തു കുറ്റകൃത്യം ചെയ്താലും സൂക്തങ്ങൾ കൃത്യമായി ചൊല്ലിയാൽ പിടിക്കപ്പെടില്ലെന്ന മറുപടി കേട്ട് മടങ്ങിയത് സന്തോഷവാനായി; പിറ്റേന്ന് തന്നെ പൊക്കി ക്രൈംബ്രാഞ്ച്; ജംഇയ്ത്തയുൽ ഇസ്ഹാനിയയെ തുറന്ന് കാട്ടി സുലൈമാന്റെ മൊഴിയും - MarunadanMalayali.com
October 21, 2019 | 11:28 AM IST | Permalink
മലപ്പുറം: ദിഖ്റും സൂക്തവും ചൊല്ലിയാൽ പൊലീസും പട്ടാളവും പിടിക്കില്ല-ഇതായിരുന്നു സുലൈമാന് ഉസ്താദ് നൽകിയ വാക്ക്. എന്തു കുറ്റകൃത്യം ചെയ്താലും, സൂക്തങ്ങൾ കൃത്യമായി ചൊല്ലിയാൽ പിടിക്കപ്പെടില്ലെന്നായിരുന്നു ഉറപ്പ്. സുനിൽ വധക്കേസിൽ മൂന്നു പ്രതികൾ അറസ്റ്റിലായതോടെ സുലൈമാൻ വീണ്ടും ഉസ്താദിനെ സമീപിച്ചു. പിടിക്കപ്പെടില്ലെന്ന ഉറപ്പ് വിശ്വസിച്ചു മടങ്ങി. അതിന്റെ പിറ്റേന്നാണു ക്രൈംബ്രാഞ്ചിന്റെ പിടിയിലായത്. ഭാര്യക്കും മക്കൾക്കുമൊപ്പമാണു സുലൈമാൻ ഒളിവിൽ കഴിഞ്ഞിരുന്നത്.
തൊഴിയൂർ സുനിൽ വധക്കേസിൽ അറസ്റ്റിലായ ജംഇയ്ത്തയുൽ ഇസ്ഹാനിയ പ്രവർത്തകൻ തൃശൂർ പള്ളം സ്വദേശി പുത്തൻപീടിയക്കൽ സുലൈമാൻ പിടിയിലാകുമ്പോൾ തകർന്നത് ഉസ്താദിൽ അർപ്പിച്ച വിശ്വാസം കൂടിയാണ്. സുലൈമാനെതിരേ ആന്ധ്രയിൽ ഉൾപ്പെടെ മോഷണക്കേസുകൾ നിലവിലുണ്ട്. സംഘടനയിൽ കണ്ണൂർ, കാസർഗോഡ് ജില്ലകളുടെ ചുമതല വഹിച്ചിരുന്നത് ഇയാളാണ്. വിഗ്രഹവിൽപ്പന തട്ടിപ്പുകേസിൽ അടുത്തിടെ ആന്ധ്രയിൽ ഇയാൾ അറസ്റ്റിലായിരുന്നു. തുടർന്ന് ജാമ്യത്തിലിറങ്ങി, തൃശൂർ പള്ളത്തിനു സമീപമുള്ള ഫാംഹൗസിൽ താമസിച്ചുവരുകയായിരുന്നു. ഇതിനിടെയാണ് കേസ് വീണ്ടും സജീവമായത്. ഇതോടെ വീണ്ടും ഉസ്താദിനെ കണ്ടു. കേസിൽ ഇതുവരെ നാലുപേരാണ് അറസ്റ്റിലായത്. അഞ്ചുപേരെ പിടികൂടാനുണ്ട്.
അതിനിടെ കേസിലെ രണ്ടു പ്രതികൾ ഗൾഫിൽ ഒളിവിൽ കഴിയുന്നതായി ക്രൈംബ്രാഞ്ച് സ്ഥിരീകരിച്ചു. മുഖ്യപ്രതിയായ ജംഇയ്യത്തുൽ ഇസ്ഹാനിയ തലവൻ സെയ്തലവി അൻവരി 1997-ൽ വ്യാജ പാസ്പോർട്ട് ഉപയോഗിച്ച് വിദേശത്തേക്കു കടന്നെങ്കിലും ഇപ്പോൾ എവിടെയാണെന്നു സൂചനയില്ല. ഇയാൾക്കായി ലുക്ഔട്ട് നോട്ടീസ് പുറപ്പെടുവിച്ച് തെരച്ചിൽ തുടരുകയാണ്. ഗൾഫിലുണ്ടെന്നു സ്ഥിരീകരിച്ച രണ്ടു പ്രതികളെ കസ്റ്റഡിയിലെടുക്കാൻ നടപടിയാരംഭിച്ചു. നാട്ടിൽ ഒളിവിൽ കഴിയുന്ന മറ്റൊരു പ്രതിയും ഉടൻ പിടിയിലാകും.
മോഹനചന്ദ്രൻ വധക്കേസും ഇതിനിടെ തളിഞ്ഞു. സുലൈമാനു പങ്കില്ലെന്നാണു പ്രാഥമികവിവരമെങ്കിലും കസ്റ്റഡിയിൽ വാങ്ങിയശേഷം വിശദമായി ചോദ്യംചെയ്യാനാണു ക്രൈംബ്രാഞ്ച് നീക്കം. 1993-94 ൽ ചെറുതുരുത്തിയിലുണ്ടായ മോട്ടോർ മോഷണങ്ങളിൽ സെയ്തലവി അൻവരിക്കൊപ്പം ഇയാൾ പങ്കെടുത്തിരുന്നു. മോഷണക്കേസിലെ അടുപ്പമാണ് കൊലക്കേസിലേക്ക് സുലൈമാനെ എത്തിച്ചത്. തിരൂർ ഡിവൈഎസ്‌പി കെ എ സുരേഷ് ബാബുവിന്റെ നേതൃത്വത്തിലെ ക്രൈംബ്രാഞ്ച് സംഘമാണ് സുലൈമാനെ അറസ്റ്റു ചെയ്തത്.
ആന്ധ്രാപ്രദേശിൽ 2014ൽ പുരാവസ്തുക്കൾ മോഷ്ടിച്ച കുറ്റത്തിന് ഇയാൾ ജയിലിൽ കിടന്നിട്ടുണ്ട്. സുനിൽ വധ കേസിൽ പ്രതികൾ പിടിയിലായതിനെ തുടർന്ന് കേസ് തന്നിലേക്ക് നീളുന്നുവെന്ന് സൂചന ലഭിച്ച സുലൈമാൻ മറ്റൊരു വീട്ടിൽ ഒളിവിലായിരുന്നു. ഇതിനിടെ കേസിൽ പ്രതികളെന്ന് സൂചന കിട്ടിയവരുടെയും സംഘടനയിലെ പ്രധാന പ്രവർത്തകരുടെയും വീടുകളിൽ നടത്തിയ റൈയ്ഡിനെ തുടർന്നാണ് സുലൈമാൻ പിടിയിലായത്. തുടർന്ന് നടന്ന ചോദ്യം ചെയ്യലിൽ സുനിലിനെ വെട്ടി കൊല്ലുകയും വീട്ടുകാരെ ആക്രമിക്കുകയും ചെയ്തതിന്റെ വിശദ വിവരം പ്രതി മൊഴി നൽകി.
കേസിലെ മുഖ്യപ്രതി മൊയിനുദ്ദീൻ, അഞ്ചങ്ങാടി സ്വദേശി യൂസഫ് അലി, കൊളത്തൂർ സ്വദേശി ഉസ്മാൻ എന്നിവരെ ക്രൈംബ്രാഞ്ച് അറസ്റ്റ് ചെയ്തിരുന്നു. വിദേശത്തായിരുന്ന യൂസഫ് അലി നാട്ടിലെത്തിയപ്പോൾ നെടുമ്പാശ്ശേരി വിമാനത്താവളത്തിൽ വച്ചാണ് അറസ്റ്റിലായത്. കഴിഞ്ഞ ഞായറാഴ്ച ചാവക്കാട് നിന്നാണ് തിരുവത്ര കറുപ്പം വീട്ടിൽ മൊയ്‌നു എന്ന മൊയ്‌നുദ്ദീനെ ക്രൈംബ്രാഞ്ച് അറസ്റ്റ് ചെയ്തത്. ഇയാളിൽ നിന്ന് കിട്ടിയ വിവരങ്ങളുടെ അടിസ്ഥാനത്തിലായിരുന്നു മറ്റ് രണ്ടു പ്രതികളെയും ക്രൈംബ്രാഞ്ച് പിടികൂടിയത്.
1994 ഡിസംബർ നാലിന് പുലർച്ചെ രണ്ട് മണിയോടെയാണ് തൊഴിയൂർ സുനിലിനെ വെട്ടിക്കൊല്ലുന്നത്. ലോക്കൽ പൊലീസ് കേസന്വേഷിച്ചപ്പോൾ, സിപിഎം പ്രവർത്തകരായ മൂന്ന് പേരെയാണ് അറസ്റ്റ് ചെയ്തത്. കേസിലാദ്യം ലോക്കൽ പൊലീസ് ഒമ്പത് പേരെ പ്രതികളാക്കി കേസെടുത്തു. ഇതിൽ നാല് പേരെ, 1997 മാർച്ചിൽ ജീവപര്യന്തം തടവ് ശിക്ഷയ്ക്ക് വിധിച്ചു. മുതുവട്ടൂർ സ്വദേശികളായ വി ജി ബിജി, രായംമരയ്ക്കാർ വീട്ടിൽ റഫീഖ്, തൈക്കാട് ബാബുരാജ്, ഹരിദാസൻ എന്നിവർ ജയിലിലായി. എന്നാൽ 2012-ൽ ഈ ശിക്ഷ റദ്ദാക്കി ഹൈക്കോടതി പുനരന്വേഷണത്തിന് ഉത്തരവിടുകയായിരുന്നു.